Ամերիկյան կինոյում եւ հեռուստասերիալներում թերեւս ամենից հաճախ հիշվել է Ջեք Գեւորգյանը ՙ հռչակավոր «դոկտոր Մահը», օրինակ, Փեթ Փրոֆթի «Անմեղ մեղավորներ» (1998), Դենիս Դուգանի «Ձեւացրու, որ իմ կինն ես» (2011) կինոնկարներում, «Սիմփսոնները» սերիալում, մինչեւ անգամՙ «Ֆուտուրամա» եւ «Հարավային պարկ» մուլտսերիալների առանձին ֆիլմերում եւ այլն: «Կանչե՛ք այստեղ դոկտոր Գեւորգյանին», ասում է Վուդի Ալենի հերոսը նրա «Հոլիվուդյան ավարտ» ֆիլմում (2002)ՙ ակնարկելով ինքնասպան լինելու իր ցանկությունը, իսկ Դեւիդ Ցուկերի «Մերկ ատրճանակ» ֆիլմի (1988) մի հերոսը մյուսին առաջարկում է Գեւորգյանի հեռախոսահամարը: Նույնպես Քլինթ Իսթվուդի «Բացարձակ իշխանություն» ֆիլմում (1996) Իսթվուդի հերոսը բժշկի տեսքով ծպտված մարդասպանին ասում է. «Դուք, հավանաբար, Գեւորգյանն եք»: Սակայն առավել ուշագրավ է, որ Գեւորգյանը դարձել է կինոյի եւ հեռատեսիլի հերոս, նրան մարմնավորել են այնպիսի նշանավոր կինոդերասաններ, ինչպիսիք են Ջիմ Քերինՙ «Վառ գույնով» 1990-ականների հեռուստասերիալում եւ Ալ Պաչինոն ՙ Բարի Լեւինսոնի «Դուք չգիտեք Ջեքին» ֆիլմում (2010): Ի դեպ, Պաչինոն առաջին անգամ չէ, որ մարմնավորել է հայորդու. Արթուր Հիլերի «Հեղինակին, հեղինակի՛ն» ֆիլմում (1982) նա կատարել է թատերագիր Այվեն Թրավալյանի դերը: Ու թեեւ Թրավալյանը հայկական ազգանուն չէ, հերոսը մի զրույցի մեջ հիշատակում է իր հայ ծագումը... Սովորաբար ամերիկյան իրականության մեջ մարդկանց ծագումն առանձնապես չի շեշտվում, նույնն էլՙ կինոյում: Օրինակ, անցյալ տարի էկրան բարձրացած Սթիվ Քարի «Միջնակարգ դպրոց. կյանքիս վատագույն տարիները» ֆիլմի գլխավոր պատանի հերոսի անունն է Ռեյֆ Խաչատուրյան (դերակատարՙ Գրիֆին Գլաք), սակայն նրա ծագումը չի հիշվում: Այդուհանդերձ, որոշ ֆիլմերում երբեմն հերոսները հիշատակում են իրենց կամ ուրիշների ազգային արմատները, ինչպես, իրավաբան Միթչել Կարապետյանը (դերակատարՙ Սթենլի Տուչչի ) Թոմ Մաքքարթիի ՙ Ամերիկայի ամենաաղմկահարույց սեքս-սկանդալներից մեկի մասին պատմող «Ուշադրության կենտրոնում» ֆիլմում (2015) եւ այլն...